Martin Henriksen (DF), 2009-04-17:
Dansk Folkeparti ser med stor alvor på udlændinge, der misbruger det danske samfunds gæstfrihed.
Vi ser ingen grund til at tage særlige hensyn til alt muligt mellem himmel og jord, når danske myndigheder skal vurdere, hvorvidt en kriminel udlænding skal udvises af landet.
Dette lovforslag er en udmøntning af den seneste udlændingeaftale indgået mellem regeringen og Dansk Folkeparti bl.a. med henblik på at sikre stramhedsgraden i dansk udlændingepolitik efter Metockdommens og EU-reglernes undergravning af dansk lovgivning.
Men det er ikke kun hensigten at inddæmme effekten af Metockdommen og sikre bedre adgang til at udvise banderelaterede udlændinge.
Det er Dansk Folkepartis overordnede politiske hensigt at gøre livet så besværligt som overhovedet muligt for alle udlændinge, der overtræder dansk lovgivning.
Lovforslaget medfører generelt øgede muligheder for at udvise kriminelle udlændinge.
Det er en uhørt mangel på respekt for det land, der har taget imod en, når gældende regler ikke overholdes.
Det er på alle måder rimeligt at forlange, at dansk lovgivning bliver overholdt, når man er her som gæst, og det er uanset, hvor lang tid man har været her, og uanset om man har stiftet familie i Danmark.
Det er Dansk Folkepartis klare opfattelse.
Dette lovforslag går ikke hele vejen, men der er rimelige og væsentlige stramninger, som Dansk Folkeparti har haft held til at presse igennem over for regeringen.
I den forbindelse takker vi naturligvis for det gode og konstruktive samarbejde med integrationsministeren og embedsværket.
Med forslaget sker der som sagt en generel opstramning i forhold til mulighederne for at udvise kriminelle udlændinge.
Lovforslaget indebærer nogle hovedtræk.
Det bliver bl.a. udgangspunktet, at der skal ske udvisning af en udlænding, der idømmes ubetinget frihedsstraf for tilskyndelse til forbrydelser eller offentlig billigelse af terrorrelaterede forbrydelser.
Det er også hensigten, at der skal ske udvisning af udlændinge, der overtræder regler i våbenlovgivningen om besiddelse, anvendelse m.v. af skydevåben, knive og andre ulovlige våben både på offentligt tilgængelige steder og steder, der ikke er offentligt tilgængelige.
Det gælder uanset frihedsstraffens længe og opholdets varighed.
Adgangen til at udvise udlændinge, der dømmes for vold, udvides, og kommer nu også til at omfatte bl.a. slag, spark, bid og benspænd.
Det markeres altså og understreges over for retssystemet, at også simpel vold kan indebære udvisning af Danmark, også selv om den pågældende udlænding har opholdt sig i Danmark i en længere periode.
Det fremhæves også, at der ved en afgørelse om udvisning skal lægges vægt på, at en udvisning må anses for særlig påkrævet, hvis kriminaliteten er begået af flere i forening, herunder bandekriminalitet.
Der lægges også op til, at kriminelle EU-borgere lettere og hurtigere skal udvises.
Det indgår også, at domstolene generelt i flere sager end hidtil skal tage stilling til, om begået kriminalitet skal medføre udvisning.
Det foreslås bl.a. at nedsætte længden af den frihedsstraf, der skal idømmes, for at domstolene skal tage stilling til spørgsmålet om udvisning.
Fra Dansk Folkepartis side er der tilfredshed med hensigten i lovforslaget.
Det er ubetinget et skridt i den rigtige retning.
I høringssvarene, hvilket også andre har været inde på, er der en række kritiske bemærkninger fra bl.a. Institut for Menneskerettigheder, Amnesty International og Røde Kors, som stort set alle går på, at kriminelle udlændinges menneskerettigheder risikerer at blive krænket.
Jeg synes, at ministeriet i sit høringsnotat sagligt gennemgår bekymringerne, tilbageviser påstandene og henviser til de seneste års praksis fra Menneskerettighedsdomstolen, hvor domstolen har accepteret udvisning, selv om den udviste er opvokset i opholdslandet, og selv om den udviste har familie i opholdslandet.
Integrationsministeriet viser altså vejen til flere stramninger inden for rammerne af menneskerettighederne, og den vurdering deler Dansk Folkeparti.
Det undrer mig i øvrigt, men det gør det så tit, at der er nogle foreninger, der går lidt mere op i at varetage kriminelle udlændinges rettigheder end i at varetage almindelige og fredelige menneskers rettigheder.
De er vel også mennesker, og det er jo sådan set dem, der er ofrene for kriminaliteten.
Jeg synes, at høringssvarene er blottet for medfølelse over for helt almindelige, lovlydige borgere.
Menneskerettighederne bliver simpelt hen vendt på hovedet og bruges i stigende grad til at forsvare den kriminelle i stedet for offeret, og det forstår vi ikke i Dansk Folkeparti.
Udlændinge, der kommer til Danmark, og som bidrager økonomisk og kulturelt og socialt, skal være hjertelig velkommne, men træder de ved siden af, skal der være en hård konsekvens.
Med disse bemærkninger kan Dansk Folkeparti støtte lovforslaget, og vi ser frem til at stemme for det.